Mandag aften kort efter klokken 20.00 blev Nordjylland Beredskab kaldt ud til en brand på Amalienborgvej i Nørresundby. Et skur stod i flammer, og to huse, som ligger tæt på skuret var i fare for at antænde. Ilden var nemlig ved at gå i tagkonstruktionen på nabohuset. Det fortæller indsatsleder Nils Eltzholtz fra Nordjyllands Beredskab. - Vi nåede at stoppe branden, inden den fik rigtigt fat i boligerne omkring skuret. Men der er noget røgspredning inde i særligt den ene bolig, den der ligger tættest på, hvor et vindue var sprunget på grund af varmen fra branden, siger Nils Eltzholtz. I første omgang lød meldingen på brand i en have, men da beredskabet var på vej til stedet, kunne man se en del sort røg ud over Hjørringvej. Indsatslederen tilkaldte da også en ekstra brandbil og en tankvogn mere til stedet for at være på forkant, hvis ilden gik videre i de nærliggende bygninger. Men så galt gik det dog ikke. - Der går ikke ret lang tid, fra vi lander, til vi får styr på branden, siger indsatlederen. Nordjyllands Politi var også til stede med en patrulje og en indsatsleder. Det er endnu uklart, hvordan branden i skuret er opstået.

Opsummering:
Mandag aften udbrændte et skur i Nørresundby, og branden var tæt på at sprede sig til to nærliggende huse.